ΓΡΑΠΤΗ ΕΡΩΤΗΣΗ E-3084/97 υποβολή: Doeke Eisma (ELDR) προς την Επιτροπή (2 Οκτωβρίου 1997)

Θέμα: Η διαγραφή του κορμοράνου από το παράρτημα 1 της Οδηγίας

Στις 29 Ιουλίου 1997, η Επιτροπή αποφάσισε (οδηγία 97/49/ΕΟΚ) ((EE L 223 της 13.08.1997, σελ. 9.)) να διαγράψει τον κορμοράνο (Phalacrocorax carbo sinensis) από το παράρτημα 1 της Οδηγίας 79/409/ΕΟΚ ((EE L 103 της 25.04.1979, σελ. 1.)). Έχοντας υπόψη την ως άνω απόφαση και ενόψει ενδεχόμενης μελλοντικής διαγραφής ειδών από το εν λόγω παράρτημα, μπορεί να ανακοινώσει η Επιτροπή:

1. Σύμφωνα με ποιούς συλλογισμούς και κριτήρια κατέληξε η Επιτροπή στο συμπέρασμα ότι «για το υποείδος αυτό έχει επιτευχθεί ικανοποιητική κατάσταση διατήρησης»; Κατά πόσο ελήφθησαν υπόψη τα κριτήρια α-δ που αναφέρονται στο άρθρο 4 της Οδηγίας;

2. Συμμερίζεται η Επιτροπή την άποψη ότι τα ειδικά μέτρα προστασίας που είχαν ληφθεί για τα είδη του παραρτήματος 1 θα πρέπει να εξακολουθούν να ισχύουν και μετά τη διαγραφή τους, ούτως ώστε να εξασφαλισθεί επίσης η μακροπρόθεσμη διατήρηση των ειδών αυτών;

3. Μπορεί να επιβεβαιώσει η Επιτροπή ότι η διαγραφή ενός είδους από το παράρτημα 1 δεν θα έχει επιπτώσεις στο νομικό καθεστώς περιοχών που έχουν ήδη αναγνωρισθεί ως ειδικές ζώνες προστασίας και ειδικότερα ζωνών που οφείλουν το καθεστώς τους αποκλειστικά και μόνο στο συγκεκριμένο είδος; Εάν όχι, με ποιόν τρόπο προτίθεται η Επιτροπή να εξασφαλίσει τη διατήρηση της συνοχής των ζωνών προστασίας, όπως ορίζει μεταξύ άλλων το άρθρο 4(3) της Οδηγίας;

4. Κατά πόσο κρίνει η Επιτροπή ότι υπάρχει απόκλιση μεταξύ του άρθρου 4(1) και του άρθρου 4(2) εις ό,τι αφορά την εφαρμογή, την εμβέλεια και τις νομικές συνέπειες, έχοντας μεταξύ άλλων υπόψη τα όσα αναφέρει η ένατη αιτιολογική σκέψη της οδηγίας;

Απάντηση της κας Bjerregaard εξ ονόματος της Επιτροπής (31 Οκτωβρίου 1997)

1. Οι επιστημονικές πληροφορίες, ιδίως σχετικά με τις τάσεις και τις μεταβολές στα επίπεδα του πληθυσμού, αποτέλεσαν τη βάση για το συμπέρασμα της Επιτροπής ότι ο κορμοράνος (phalacrocorax carbo) έχει επιτύχει ικανοποιητική κατάσταση διατήρησης. Το εν λόγω συμπέρασμα συμφωνεί με την σύσταση 4.1 της Σύμβασης για την διατήρηση των μεταναστευτικών ειδών της άγριας πανίδας (Σύμβαση της Βόννης), η οποία εγκρίθηκε από τα συμβαλλόμενα μέρη τον Ιούνιο του 1994, όπου σημειώνεται, μεταξύ άλλων, ότι η πληθυσμιακή τάση του υπο-είδους phalacrocorax carbo sinensis είναι εξαιρετικά ανοδική, τόσο σε αριθμό, όσο και σε έκταση, και η οποία συνιστούσε να διασφαλισθεί η εν λόγω ικανοποιητική κατάσταση διατήρησης.

Το Ευρωπαϊκό Κοινοβούλιο, στο ψήφισμά του της 15ης Φεβρουαρίου 1996 αναγνώρισε επίσης αυτή την αύξηση σε αριθμούς και σε ζώνη διανομής. Δεδομένης της ικανοποιητικής κατάστασης διατήρησης, τα αιτιολογικά σημεία α έως δ του άρθρου 4 παράγραφος 1 της οδηγίας 79/409/ΕΟΚ περί της διατηρήσεως των αγρίων πτηνών ((ΕΕ L 103 της 25.04.1979, όπως τροποποιήθηκε προσφάτως από την Οδηγία 97/49/ΕΚ, ΕΕ L 223 της 13.08.1997. )) δεν δικαιολογούν πλέον την αναφορά του phalacrocorax carbo στον κατάλογο του παραρτήματος 1 της οδηγίας.

2. Η Επιτροπή θεωρεί ότι τα κράτη μέλη οφείλουν να λάβουν τα αναγκαία μέτρα προκειμένου να διασφαλισθεί ότι το είδος διατηρείται σε ικανοποιητική κατάσταση διατήρησης. Αυτό ενδεχομένως απαιτεί την διατήρηση των υφιστάμενων μέτρων ή νέα μέτρα όπου ενδείκνυται.

3. Η διαγραφή του κορμοράνου από το Παράρτημα 1 δεν έχει επιπτώσεις στο νομικό καθεστώς των ειδικών ζωνών προστασίας, οι οποίες είχαν ταξινομηθεί για τα ενδιαιτήματα άλλων ειδών πτηνών, όπως επίσης και του κορμοράνου. Οι ειδικές ζώνες προστασίας που ταξινομήθηκαν αποκλειστικά για το υπο-είδος phalacrocorax carbo sinensis, έχουν ταξινομηθεί επί τη βάσει της εισαγωγής του στο Παράρτημα 1 και η Επιτροπή θεωρεί ότι, ως αποτέλεσμα της διαγραφής του από το Παράρτημα 1, οι υποχρεώσεις που προκύπτουν από την οδηγία 79/409/ΕΟΚ σχετικά με τις ζώνες ειδικής προστασία, δεν ισχύουν πλέον για τις σχετικές ζώνες, ελλείψει νέας βάσης ταξινόμησης. Μία τέτοια βάση ενδεχομένως να στηρίζεται στο άρθρο 4 παράγραφος 2 της οδηγίας, το οποίο απαιτεί την ταξινόμηση των ζωνών για τα αποδημητικά είδη που δεν περιλαμβάνονται στο Παράρτημα 1. Ως αποδημητικό είδος που δεν περιλαμβάνεται πλέον στο Παράρτημα 1, ο κορμοράνος δικαιούται προστασίας βάσει της εν λόγω διάταξης. Η Επιτροπή θεωρεί ότι δεν υπάρχει κίνδυνος για τη συνοχή των ειδικών ζωνών προστασίας στο σύνολό τους.

4. Το ίδιο νομικό καθεστώς διατήρησης και προστασίας εφαρμόζεται σε περιοχές που ταξινομήθηκαν βάσει του άρθρου 4 παράγραφος 1 και σε περιοχές που ταξινομήθηκαν βάσει του άρθρου παράγραφος 2 της οδηγίας 79/409/ΕΟΚ. Η διαφορά μεταξύ των δύο διατάξεων έγκειται στο είδος για το οποίο απαιτούνται μέτρα διατήρησης του ενδιαιτήματος, προκειμένου να ταξινομηθεί. Το άρθρο 4 παράγραφος 1 αναφέρεται αποκλειστικά στα ενδιαιτήματα για τα είδη του παραρτήματος 1, ενώ το άρθρο 4 παράγραφος 2 αναφέρεται στα ενδιαιτήματα των αποδημητικών ειδών που δεν περιλαμβάνονται στο παράρτημα 1, δίνοντας ιδιαίτερη έμφαση στους υγροτόπους. Η ίδια περιοχή ενδεχομένως να δικαιούται ταξινόμησης βάσει αμφοτέρων των διατάξεων.